# Alt Millars

L'Alt Millars, o la Conca del Millars, és una comarca valenciana interior i muntanyosa, amb capital a Cirat. Limita al nord i oest amb Aragó, a l'est amb l'Alcalatén i al sud amb la Plana Baixa i l'Alt Palància. Es tracta d'una de les dues comarques de l'interior de la província de Castelló de predomini lingüístic castellà.

## Municipis

Les dades bàsiques dels «22 municipis», amb les xifres de població del padró municipal d'habitants 2023, són:
| Municipi | Habitants (2023) | Sup. (km²) | Dens. (2023) (hab./km²) |
| Montanejos | 603 | 37,8 | 14,9 |
| Vilafermosa | 488 | 108,9 | 4,4 |
| Montant | 399 | 34,1 | 10,8 |
| Cortes d'Arenós | 304 | 80,6 | 3,7 |
| Fanzara | 294 | 35,0 | 7,8 |
| Cirat | 223 | 41,1 | 5,0 |
| Aiòder | 178 | 24,4 | 6,3 |
| Sucaina | 176 | 51,6 | 3,1 |
| la Pobla d'Arenós | 169 | 22,7 | 6,7 |
| Aranyel | 165 | 19,2 | 7,9 |
| Argeleta | 156 | 15,5 | 8,1 |
| Lludient | 155 | 31,4 | 4,7 |
| Torre-xiva | 114 | 11,8 | 7,5 |
| Toga | 112 | 13,5 | 7,1 |
| Vilanova de Viver | 110 | 6,0 | 10 |
| el Castell de Vilamalefa | 109 | 37,7 | 2,7 |
| les Fonts d'Aiòder | 98 | 10,9 | 8,2 |
| Vilamalur | 95 | 19,5 | 5,2 |
| Espadella | 90 | 12,0 | 5,8 |
| Torralba | 69 | 21,2 | 2,9 |
| Vallat | 66 | 5,0 | 10,2 |
| la Font de la Reina | 59 | 7,5 | 6,8 |
| l'Alt Millars | 4.232 | 667,0 | 6,3 |

## Llocs d'interés
### Als nuclis urbans

* Aiòder: Torre campanar de l'antic convent de dominics d'Aiòder, del segle XVII-XVIII.
* Argeleta: Torres del palau de Zayd Abu Zayn, de l'època medieval.
* Cirat: Torre del palau dels comtes de Cirat, de l'edat Mitjana.
* Montanejos: Torre de planta quadrada integrada en una façana, de l'època islàmica.
* Montant: Convent dels Servites, del segle XVII-XVIII.
* Torre-xiva: Torre islàmica de planta circular.
* Vilafermosa: Església de la Nativitat, del segle xviii, on es conserven retaules dels segles xiv i xv i algunes peces del segle xvi.

### Als termes municipals

* Llenç de la muralla del castell del Bou NegreAiòder: Castell, d'origen islàmic. Se situa als afores de la localitat, al cim d'un tossal i per damunt de la font Larga. I el mas dels Frares, ubicat al coll dels Frares, a prop del cim de la Mola.
* Aranyuel: el Campero, cim més alt del municipi de 919 m.s.n.m. Sobre el qual està assentat el poble. El Pozo, zona de bany amb un antic molí abandonat i una preciosa vista del bosc de ribera.
* Argeleta: Castell del Bou Negre, també de l'època musulmana. Està ubicat al cim de la Muela, on també s'han trobat restes iberes i romanes.
* Cirat: El barranc de les Salinas, pròxim a la localitat, on hi ha diverses piscines naturals, i el castell, d'origen islàmic, situat per damunt del susdit barranc.
* Espadella: Penya Saganta (723 msnm), al vessant nord de la qual, mirant el poble, recau el castell, construït pels musulmans.
* Les Fonts d'Aiòder: El Pozo Negro, concorreguda piscina natural al llit de la rambla del Catalán, prop del terme municipal de Torralba.
* El Pozo Negro, a les Fonts d'AiòderLludient: Torre de la Giraba, de l'època islàmica, ubicada a prop de la pedania de la Giraba, d'on pren el nom.
* La Pobla d'Arenós: Castell d'Arenós, també dit de la Vinyaza, documentat des del segle xii. S'hi han trobat restes de l'edat del Bronze i de l'època ibera.
* Sucaina: Ermita de Santa Anna, del segle xviii, situada a la vora de la carretera CV-195, i masia de la Chirivilla, d'origen islàmic, on es conserva el basament d'una torre de planta quadrada.
* Vilafermosa: Ermita de Sant Bartomeu, renovada al segle xviii. Està ubicada a tocar de la carretera CV-190, entre Vilafermosa i Sant Vicent.
* Los Estrechos

## Mancomunitats

La majoria dels municipis de l'Alt Millars estan integrats en dues mancomunitats, la de l'Espadà-Millars (Aiòder, Argeleta, Espadella, Fanzara, les Fonts d'Aiòder, Toga, Torralba, Torre-xiva, Vallat i Vilamalur) i la Intermunicipal de l'Alt Millars (Aranyel, el Castell de Vilamalefa, Cirat, Cortes d'Arenós, Lludient, Montant, Montanejos, la Pobla d'Arenós i Sucaina).

## Vies de comunicació

La principal via de comunicació de l'Alt Millars és la carretera CV-20, que comunica la localitat de Vila-real, a la Plana Baixa, amb la Pobla d'Arenós, a tocar de la frontera amb Aragó. De fet, en deixar arrere Onda, l'últim poble de la Plana, la carretera rep el nom de carretera paisajística del Mijares. La CV-194 (Fanzara-El Castell de Vilamalefa) i la CV-190 (L'Alcora - Cortes d'Arenós) completen la xarxa viària més destacada de la comarca.

## Vegeu també

* Llista de monuments de l'Alt Millars

## Referències

* ↑ Beüt i Berenguer, Emili. Geografia elemental del Regne de València. València: Lo Rat Penat, 1972.
* ↑ Pitarch, Vicent. Traces d'excursionistes (Centre Excursionista de Castelló). Barcelona: Publicacions de l'Abadia de Montserrat, 1998.
* ↑ «1996-2023: Cifres Oficials de Població dels Municipis Espanyols». [Consulta: 26 febrer 2023].
* ↑ «Municipis de la Mancomunitat Espadà-Millars». Mancomunitat Espadà-Millars. Arxivat de l'original el 2016-08-25. [Consulta: 8 juliol 2016].
* ↑ D'Anjou González, Juan. Las mancomunidades intermunicipales en el régimen local español (en castellà). Primera. Madrid: Ministeri d'Administracions Públiques, 1994.
* ↑ «'Venden' la CV-20 como una ruta paisajística del Mijares» (en castellà). Mediterráneo, 24-12-2014. Arxivat de l'original el 2021-01-26. [Consulta: 9 juliol 2016].